CELEX: 62021CN0441
Language: el
Date: 2021-07-16 00:00:00
Title: Υπόθεση C-441/21 P: Αναίρεση που άσκησε στις 16 Ιουλίου 2021 η Ryanair DAC κατά της αποφάσεως που εξέδωσε το Γενικό Δικαστήριο (δέκατο πενταμελές τμήμα) στις 19 Μαΐου 2021 στην υπόθεση T-628/20, Ryanair κατά Επιτροπής (Ισπανία· Covid-19)

20.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 382/18
            
         
      Αναίρεση που άσκησε στις 16 Ιουλίου 2021 η Ryanair DAC κατά της αποφάσεως που εξέδωσε το Γενικό Δικαστήριο (δέκατο πενταμελές τμήμα) στις 19 Μαΐου 2021 στην υπόθεση T-628/20, Ryanair κατά Επιτροπής (Ισπανία· Covid-19)
      (Υπόθεση C-441/21 P)
      (2021/C 382/24)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Ryanair DAC (εκπρόσωποι: V. Blanc, E. Vahida, F.-C. Laprévote, avocats, S. Rating, abogado, S και Ι.-Γ. Μεταξάς-Μαραγκίδης, δικηγόρος)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Βασίλειο της Ισπανίας, Γαλλική Δημοκρατία
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την αναιρεσιβαλλόμενη απόφαση·
               
            
                  —
               
               
                  να ακυρώσει, βάσει των άρθρων 263 και 264 ΣΛΕΕ την απόφαση της Επιτροπής C(2020) 5414 τελικό, της 31ης Ιουλίου 2020, σχετικά με την κρατική ενίσχυση SA.57659 (2020/N) — Ισπανία — COVID-19 — Ταμείο ανακεφαλαιοποίησης· και
               
            
                  —
               
               
                  να καταδικάσει την Επιτροπή στα δικαστικά έξοδά της και στα έξοδα στα οποία υποβλήθηκε η Ryanair, και να υποχρεώσει όσους παρενέβησαν πρωτοδίκως και (ενδεχομένως) στην παρούσα αναιρετική διαδικασία να φέρουν τα έξοδά τους.
               
            
         Λόγοι αναιρέσεως και κύρια επιχειρήματα
      
      Προς στήριξη της αιτήσεως αναιρέσεως, η αναιρεσείουσα προβάλλει έξι λόγους.
      Πρώτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο καθόσον απέρριψε τον λόγο ακυρώσεως που προέβαλε η αναιρεσείουσα περί αδικαιολόγητης παραβίασης της αρχής της απαγορεύσεως των διακρίσεων.
      Δεύτερος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο και παραποίησε προδήλως τα πραγματικά περιστατικά σε σχέση με τον λόγο ακυρώσεως που προέβαλε η αναιρεσείουσα περί παραβίασης της ελευθερίας εγκαταστάσεως και της ελεύθερης παροχής υπηρεσιών.
      Τρίτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο και παραποίησε προδήλως τα πραγματικά περιστατικά καθόσον απέρριψε την αιτίαση της αναιρεσείουσας περί εσφαλμένης εφαρμογής της στάθμισης των ευεργετικών αποτελεσμάτων της ενίσχυσης με τα αρνητικά αποτελέσματά της επί των όρων των εμπορικών συναλλαγών και επί της διατήρησης ανόθευτου ανταγωνισμού.
      Τέταρτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο και σε πρόδηλη πλάνη εκτιμήσεως κατά τον χαρακτηρισμό της ενίσχυσης ως καθεστώς ενισχύσεων.
      Πέμπτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο και παραποίησε προδήλως τα πραγματικά περιστατικά σε σχέση με το γεγονός ότι η Επιτροπή δεν κίνησε επίσημη διαδικασία έρευνας.
      Έκτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο και παραποίησε προδήλως τα πραγματικά περιστατικά σε σχέση με την υποχρέωση αιτιολογήσεως που υπέχει η Επιτροπή.